BO: Miskien die beroemdste hofmaker van al die diere op aarde: die poumannetjie. Hierdie poghans van ’n vryer laat sy stertvere kwistig en kleurig agter hom laat uitwaaier om die wyfies in sy omgewing van stomme verrukking te laat swymel.
BO: Ons weet nie regtig waarom walvisse soos hierdie boggel­rugwalvis sulke skouspelagtige spronge uit die water maak nie, maar geleerdes reken dit kan ’n manier wees om ’n “geliefde” te imponeer.
Hofmakery onder diere is nie so eenvoudig soos dit dalk lyk nie. Nadat ’n mannetjie ’n moontlike wyfiemaat gevind het, moet die kêrel boonop seker maak dat sy hom darem as waardig genoeg vir haar beskou. Verskillende diere het dan ook hul eie unieke liefdesblyke en minnetale om met paartyd die spel van die liefde te speel.
Om ’n geskikte maat te vind is nie altyd so eenvoudig nie, veral nie vir die alleenlopers in die diereryk nie. ’n Wesp het dalk in sy hele lewe nog nooit ’n ander wesp gesien nie, maar nou soek hy freneties na ’n skoonheid met ’n perdebylyfie. Sowel die mannetjie as die wyfie moet vrugbaar wees en gereed wees om te paar. Die wyfie is gewoonlik lugtig en die mannetjie aggressief.
BO: Laysan-albatrosse (Phoebastria immutabilis) wat wyd verspreid oor die noordelike Stille Oseaan voorkom, het ’n baie interessante paringsritueel. Die “dans” word veral gekenmerk deur die snawels hemelwaarts te lig, terwyl die mannetjie en wyfie saam-saam roep. Die roepgeluid klink soos “moe”.
Daarteenoor sal motwyfies bloot ’n sterk reuk genaamd feromoon afskei om motmannetjies binne ’n straal van drie tot vier kilometer aan te lok. Die mannetjies onder die vuurvliegies gebruik weer ’n reeks ligflitse om wyfies na hulle toe te trek.
Die mannetjies van die spinnekoppe en hottentotsgotte loop gedurig gevaar dat die wyfies hulle kan opvreet. Selfs gedurende die paring kan die wyfie die mannetjie bydam en sy kop summier afbyt. Daarom gebeur dit dat die mannetjies soms die wyfies se aptyt probeer demp. Een soort spinnekop, Pisaura mirabilis, nader byvoorbeeld die wyfie met ’n geskenk: hy bied haar ewe romanties ’n vlieg aan wat in sy toegedraai is.
Baiekeer gaan die hofmakery met ’n magstryd gepaard. Die mannetjie, wat sy gebied opgeëis het, is vyandig teenoor indringers. Hy kan verwoed vir sy wyfie veg, maar die stryd duur nooit lank nie, omdat dit nle vir die sterkste dier moeilik is om homself te bewys nie.
Die uiteinde is selde noodlottig omdat die geveg om die liefde ’n sportiewe ritueel eerder as ’n saak van lewe en dood is.
Baie dikwels, in ’n trop, sal die mannetjie wat gewen het met al die wyfies paar. ’n Leeu-gesin bestaan uit een mannetjie met ’n harem van leeuinne en hul welpies.
BO: Die mandril van Guinee, ook die woud­duiwel genoem, is ’n neef van die bobbejaan. Min mense sal egter stry dat hy ’n goeie entjie leliker as ons bekende sekelstert is. Maar al sou jy jou ’n aap skrik as jy ’n mandril-mannetjie soos hierdie een êrens in die vrye natuur raakloop, is hy in sy rooineus-mondering vir die wyfies van sy soort die aan­treklikste kêrel op aarde. Hy is gewoonlik maar ’n valerige kalant (REGS), maar wanneer die liefdesgogga hom gebyt het, verander Adoons vir die wyfies in ’n Adonis. Dan raak sy neus ál rooier en sy wange ál blouer, en rooi kolle slaan op sy gewrigte en enkels uit. Praat van ’n flambojante vryer!
Die gompou-mannetjies op die grasvlaktes van Afrika voer ’n indrukwekkende dans met trillende krete uit wanneer hulle kom vry. Die wyfies staan by om te kyk en te beoordeel. Wanneer hulle die beste danser gekies het, gaan sit hulle voor hom. Net hy sal ’n pa wees.
Baie diere reël instinktief hul paring só dat die kleintjies vroeg in die lente in die wêreld sal kom wanneer daar oorgenoeg kos is en hulle die beste kans het om te oorleef. ’n Verandering in die weer kan ook tot ’n hofmakery lei. Visse sal reageer as die water warmer word. Paddas lê hul eiers wanneer die reën begin val.
Só sien ons in die groot verskeidenheid van die skepping ’n vervulling van byvoorbeeld die seën in Genesis 1: "Wees vrugbaar, word baie en bewoon al die waters van die see. En laat die voëls baie word op die land..."